《春江渔父词同半查作》
清代·马日琯

五湖三泖烟波宅，燕子来时春水碧。莼丝采罢荇丝牵，隔岸桃花红欲滴。

蓑笠由来是水仙。鸬鹚鸂鶒伴闲眠。青山倒影低昂见，潮落潮生不计年。

篷窗沽酒空蒙里，一声渔笛沧浪起。纶竿收得寂无人，明月烟江照千里。

作者简介：（1688—1755）安徽祁门人，字秋玉，号嶰谷。迁扬州。与弟曰璐同以诗名，时称扬州二马。乾隆初同举鸿博，不就。好结客，所居园曰小玲珑山馆，曰街南老屋。丛书楼藏书甲于东南。四库馆开，进书七百余种。有《沙河逸老集》。